Title: ระเบียบ ก.พ. ว่าด้วยการจ่ายเงินเดือนและเงินประจำตำแหน่งของข้าราชการพลเรือน พ.ศ. 2551

ระเบียบ ก

ระเบียบ ก.พ.
ว่าด้วยการจ่ายเงินเดือนและเงินประจำตำแหน่งของข้าราชการพลเรือน
พ.ศ. ๒๕๕๑

โดยที่ข้าราชการพลเรือนได้รับเงินเดือนและเงินประจำตำแหน่งตามบัญชีเงินเดือนและบัญชีอัตราเงินประจำตำแหน่งท้ายพระราชบัญญัติระเบียบข้าราชการพลเรือน
พ.ศ. ๒๕๕๑ จึงสมควรกำหนดหลักเกณฑ์และวิธีการจ่ายเงินเดือนและเงินประจำตำแหน่งดังกล่าว

อาศัยอำนาจตามความในมาตรา
๘ (๕) และมาตรา ๓๗ แห่งพระราชบัญญัติระเบียบข้าราชการพลเรือน พ.ศ. ๒๕๕๑ ก.พ.
โดยความเห็นชอบของกระทรวงการคลังจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบ ก.พ.
ว่าด้วยการจ่ายเงินเดือนและเงินประจำตำแหน่งของข้าราชการพลเรือน พ.ศ. ๒๕๕๑

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  การจ่ายเงินเดือนของข้าราชการพลเรือนให้นำพระราชกฤษฎีกาการจ่ายเงินเดือน
เงินปี บำเหน็จ บำนาญ และเงินอื่นในลักษณะเดียวกัน พ.ศ. ๒๕๓๕
และที่แก้ไขเพิ่มเติมมาใช้บังคับ

ข้อ ๔  การจ่ายเงินประจำตำแหน่งของข้าราชการพลเรือนให้นำพระราชกฤษฎีกาว่าด้วยหลักเกณฑ์และวิธีการการจ่ายเงินประจำตำแหน่งของข้าราชการและผู้ดำรงตำแหน่งผู้บริหารซึ่งไม่เป็นข้าราชการ
พ.ศ. ๒๕๓๙ และที่แก้ไขเพิ่มเติม มาใช้บังคับโดยอนุโลม โดยคำว่า ข้าราชการ ในพระราชกฤษฎีกาดังกล่าวให้ใช้คำว่า ข้าราชการพลเรือน แทนในทุกที่

ข้อ ๕  ให้เลขาธิการ ก.พ. รักษาการตามระเบียบนี้

ประกาศ ณ วันที่ ๑๑
ธันวาคม พ.ศ. ๒๕๕๑
ชวรัตน์  ชาญวีรกูล
รองนายกรัฐมนตรี
ประธาน ก.พ.

[๑] ราชกิจจานุเบกษา
เล่ม ๑๒๕/ตอนพิเศษ ๑๘๙ ง/หน้า ๗/๑๕ ธันวาคม ๒๕๕๑